РЕГЛАМЕНТ (ЕО) № 858/2008 НА КОМИСИЯТА
от 1 септември 2008 година
за изменение на Регламент (ЕО) № 967/2006 за установяване на подробни правила за прилагането на Регламент (ЕО) № 318/2006 на Съвета по отношение на производството над квотите в сектора на захарта
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (1), и по-специално член 13, параграф 2 и член 40, параграф 1, буква в) от него,
като има предвид, че:
(1)
В член 10 от Регламент (ЕО) № 967/2006 на Комисията (2) се предвижда държавите-членки да предават на Комисията серия от съобщения относно количествата индустриална суровина, доставени за преработка. С цел избягване на двойното отчитане на тези количества и осигуряване на еднакво прилагане във всички държави-членки, е желателно да се уточнят правилата за въпросните съобщения.
(2)
Кодовете в митническата номенклатура за сиропите за мазане и за сиропите за мазане за производство на „Rinse appеlstroop“, включени в приложението към Регламент (ЕО) № 967/2006, следва да бъдат уточнени, за да се осигури правилно прилагане на член 13, параграф 2, втора алинея, буква а) от Регламент (ЕО) № 318/2006 относно тези продукти.
(3)
Опитът, придобит след въвеждането на новите разпоредби в резултат на реформата на режима на захарта относно използването на индустриалната захар от химическата и фармацевтичната индустрия, показва необходимостта да се добавят към списъка с продукти в приложението към Регламент (ЕО) № 967/2006 восъчните препарати за епилиране с код по КН 3307 90 00 и омекотителите за текстил с код по КН 3809 91 00.
(4)
Следователно Регламент (ЕО) № 967/2006 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 967/2006 се изменя, както следва:
1.
Член 10 се заменя със следния текст:
„Член 10
Съобщения от държавите-членки
Всяка държава-членка представя на Комисията:
а)
не по-късно от края на месец май - количеството индустриална суровина, доставено от одобрените от нея производители между предходните 1 октомври и 31 март;
б)
не по-късно от края на месец ноември, за предходната пазарна година:
-
доставеното от одобрените от нея производители количество индустриална суровина, разделено на бяла захар, сурова захар, захарен сироп и изоглюкоза,
-
доставеното количество индустриална суровина, за която преработвателите, одобрени от нея, са предоставили доказателството, посочено в член 9, параграф 2, разделено на бяла захар, сурова захар, захарен сироп и изоглюкоза, от една страна, и според продуктите, посочени в приложението, от друга страна,
-
доставеното от одобрените от нея производители количество захар в изпълнение на член 7, параграф 3.“
2.
Приложението се заменя с текста, съдържащ се в приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 септември 2008 година.